b"\n_START_ARTICLE_\nMao Zedong\n_START_SECTION_\nNuoruus\n_START_PARAGRAPH_\nMao Zedong syntyi suhteellisen vauraan maanviljelij\xc3\xa4perheen kolmanneksi lapseksi Shaoshanin kyl\xc3\xa4ss\xc3\xa4. H\xc3\xa4nell\xc3\xa4 oli kaksi velje\xc3\xa4, Zemin ja Zetan sek\xc3\xa4 yksi sisko. _NEWLINE_Maon is\xc3\xa4 M\xc3\xa1o Y\xc3\xadch\xc3\xa1ng (\xe6\xaf\x9b\xe8\xb4\xbb\xe6\x98\x8c), joka syntyi vuonna 1870 ja vuonna 1867 syntynyt \xc3\xa4itins\xc3\xa4 W\xc3\xa9n S\xc3\xb9q\xc3\xadn (\xe6\x96\x87\xe7\xb4\xa0\xe5\x8b\xa4), meniv\xc3\xa4t vanhempien j\xc3\xa4rjest\xc3\xa4miin kihloihin Yichangin ollessa kymmenvuotias. Viisi vuotta kihlauksen j\xc3\xa4lkeen Maon vanhemmat meniv\xc3\xa4t naimisiin. _NEWLINE_Pian t\xc3\xa4m\xc3\xa4n j\xc3\xa4lkeen Yichang meni armeijaan ansaitakseen rahaa, mik\xc3\xa4 oli Kiinassa yleinen tapa. Yichang ei miss\xc3\xa4\xc3\xa4n vaiheessa kuitenkaan joutunut sotimaan ja muutaman vuoden kuluttua h\xc3\xa4n oli ansainnut riitt\xc3\xa4v\xc3\xa4sti rahaa voidakseen maksaa pois perheens\xc3\xa4 velat. Kotiin palattuaan h\xc3\xa4n osti lis\xc3\xa4\xc3\xa4 maata ja alkoi kasvattaa sikoja ja viljell\xc3\xa4 riisi\xc3\xa4. Pian h\xc3\xa4n oli yksi Shaoshanin rikkaimmista miehist\xc3\xa4. Varallisuudestaan huolimatta Yichang oli hyvin s\xc3\xa4\xc3\xa4st\xc3\xa4v\xc3\xa4inen.\n_START_SECTION_\nLapsuus\n_START_PARAGRAPH_\nKun Mao syntyi 1893, h\xc3\xa4n oli perheen kolmas poika, mutta kaksi h\xc3\xa4nen vanhempaa velje\xc3\xa4\xc3\xa4n kuolivat lapsina. Maon veljet Zemin ja Zetan syntyiv\xc3\xa4t vuosina 1896 ja 1905. Varhaislapsuutensa Mao vietti varsin helppoa el\xc3\xa4m\xc3\xa4\xc3\xa4 \xc3\xa4itins\xc3\xa4 perheen Wenien luona n\xc3\xa4iden kotikyl\xc3\xa4ss\xc3\xa4. Wenien perhe kohteli Maoa oikein hyvin ja Mao rakasti \xc3\xa4iti\xc3\xa4\xc3\xa4n suuresti. T\xc3\xa4n\xc3\xa4 aikana h\xc3\xa4n teki kevyit\xc3\xa4 t\xc3\xb6it\xc3\xa4 ja opetteli lukemaan._NEWLINE_Mao palasi Shaoshaniin kahdeksanvuotiaana vuonna 1902. Is\xc3\xa4ns\xc3\xa4 kotikyl\xc3\xa4\xc3\xa4n tultuaan nuori Mao alkoi opiskella yksityisopettajan johdolla. Tuohon aikaan kiinalainen opiskelu k\xc3\xa4sitti suurelta osin kungfutselaisten teosten ulkoa opiskelua. Samaan koulutukseen kuului kiinan kielen ja historian opiskelua sek\xc3\xa4 runoutta. Maon opiskelusta ei kuitenkaan tullut mit\xc3\xa4\xc3\xa4n. 10-vuotiaana h\xc3\xa4n karkasi koulusta ensimm\xc3\xa4isen kerran. Kaikkiaan h\xc3\xa4net erotettiin kolmesta koulusta. Yichang ei Maon koulutuksen maksajana pit\xc3\xa4nyt t\xc3\xa4st\xc3\xa4, ja heill\xc3\xa4 oli jatkuvasti ristiriitoja. _NEWLINE_Siin\xc3\xa4 miss\xc3\xa4 h\xc3\xa4nen \xc3\xa4itins\xc3\xa4 hemmotteli h\xc3\xa4nt\xc3\xa4, oli Yichang tyytym\xc3\xa4t\xc3\xb6n Maon heikkoon koulumenestykseen, laiskuuteen ja saamattomuuteen ty\xc3\xb6ss\xc3\xa4. Mao inhosi koko el\xc3\xa4m\xc3\xa4ns\xc3\xa4 ruumiillista ty\xc3\xb6t\xc3\xa4, ja \xe2\x80\x9dsit\xc3\xa4 h\xc3\xa4n karttoi heti, kun h\xc3\xa4nen talonpojan p\xc3\xa4iv\xc3\xa4ns\xc3\xa4 olivat ohitse.\xe2\x80\x9d Koska Maon is\xc3\xa4 oli itse ty\xc3\xb6teli\xc3\xa4s, h\xc3\xa4n inhosi Maon toimetonna oloa. Jos Maoa ei huvittanut ty\xc3\xb6skennell\xc3\xa4, Yichang hakkasi lastaan. Mao riiteli is\xc3\xa4ns\xc3\xa4 kanssa usein, mutta v\xc3\xa4lill\xc3\xa4 my\xc3\xb6s \xe2\x80\x9dvoitti\xe2\x80\x9d tappelut. Yleens\xc3\xa4 is\xc3\xa4 auktoriteetillaan ja Maon el\xc3\xa4tt\xc3\xa4j\xc3\xa4n\xc3\xa4 kuitenkin voitti ja kun Mao 1907 erotettiin j\xc3\xa4lleen koulusta, is\xc3\xa4 p\xc3\xa4\xc3\xa4tti lopettaa poikansa koulutuksen maksamisen. Niinp\xc3\xa4 Mao ryhtyi nyt kokop\xc3\xa4iv\xc3\xa4iseksi maanviljelij\xc3\xa4ksi.\n_START_SECTION_\nEnsimm\xc3\xa4inen avioliitto\n_START_PARAGRAPH_\nKoska feodaaliajan Kiinassa \xe2\x80\x93 1900-luvun alun Kiina oli yh\xc3\xa4 feodalistinen \xe2\x80\x93 ainoa keino p\xc3\xa4\xc3\xa4st\xc3\xa4 yhteiskunnan paremmille paikoille ja aina mandariiniksi asti, oli opiskelu, ja varsinkin kungfutselaisten klassikkojen opiskelu, Yichang toivoi kuitenkin poikansa jatkavan opiskelua. Niinp\xc3\xa4 Yichang ja Mao tekiv\xc3\xa4t sopimuksen, ett\xc3\xa4 is\xc3\xa4 rahoittaisi Maon opinnot, jos Mao menisi naimisiin serkkunsa kanssa. Avioliitto Maoa nelj\xc3\xa4 vuotta vanhemman Lu\xc3\xb3 Y\xc4\xabxi\xc3\xb9n (\xe7\xbd\x97\xe4\xb8\x80\xe7\xa7\x80) kanssa solmittiin 1907, jolloin Mao oli 14. J\xc3\xa4rjestetty avioliitto ei kuitenkaan ollut varsinaisesti Maon mieleen ja h\xc3\xa4n alkoi vihata j\xc3\xa4rjestettyj\xc3\xa4 avioliittoja. Mao ja Luo ehtiv\xc3\xa4t olla naimisissa alle kolme vuotta. Luo kuoli punatautiin 1910 ja Mao j\xc3\xa4i 16-vuotiaana leskeksi.\n_START_SECTION_\nNuoruus\n_START_PARAGRAPH_\nLu\xc3\xb3 Y\xc4\xabxi\xc3\xb9n (\xe7\xbd\x97\xe4\xb8\x80\xe7\xa7\x80) kuoltua Yichang yritti houkutella Maoa hoitamaan riisikauppaansa l\xc3\xa4heisess\xc3\xa4 kaupungissa. Mao halusi kuitenkin jatkaa opiskelua, sill\xc3\xa4 vanhat keisarilliset ja kungfutselaiset koulut oli poistettu ja tilalle oli tullut uudenaikaisia kouluja, joissa opetettiin l\xc3\xa4nsimaisia aineita. T\xc3\xa4h\xc3\xa4n aikaan Kiinassa oli meneill\xc3\xa4\xc3\xa4n valtava murros: 1800-luvulla Yhdistynyt kuningaskunta oli n\xc3\xb6yryytt\xc3\xa4nyt Kiinaa oopiumisodissa. Monet eurooppalaiset valtiot, muun muassa Iso-Britannia, Ranska, Ven\xc3\xa4j\xc3\xa4 ja Saksa hallitsivat toisen oopiumisodan tuloksena laajoja alueita Kiinan maaper\xc3\xa4ll\xc3\xa4. Kiinaa 1600-luvulta hallinnut Qing-dynastia oli pannut alulle joukon uudistuksia merkitt\xc3\xa4vimp\xc3\xa4n\xc3\xa4 tavoitteena muuttaa keisarillinen Kiina vuoteen 1917 menness\xc3\xa4 perustuslailliseksi monarkiaksi._NEWLINE_Mao k\xc3\xa4vi koulua Wenin piirikunnassa. Koulumaksut olivat melko korkeita, mutta Mao ja h\xc3\xa4nen \xc3\xa4idinpuoleinen sukunsa painostivat Yichangia, joka lopulta suostui maksamaan koulu- ja majoitusmaksut. Mao oli t\xc3\xa4ss\xc3\xa4 koulussa vain muutamia kuukausia, mink\xc3\xa4 j\xc3\xa4lkeen h\xc3\xa4n aloitti opiskelun Changshassa 1911._NEWLINE_Changshassa opiskellessaan Mao joutui kosketuksiin radikaalien liikkeiden kanssa. Tasavaltalainen kuohunta 1911 Kiinassa oli hyvin voimakasta ja Mao otti siihen osaa innokkaasti. 10. lokakuuta 1911 tapahtunut Wuchangin kansannousu kaatoi 4\xc2\xa0000 vuotta Kiinaa hallinneen keisarinvallan ja Kiinaan perustettiin Kiinan tasavalta. Uuden tasavallan hallitsijaksi tuli Yuan Shikai, mutta t\xc3\xa4m\xc3\xa4n kuoltua 1916 Kiinan valtio k\xc3\xa4yt\xc3\xa4nn\xc3\xb6ss\xc3\xa4 hajosi paikallisten sotap\xc3\xa4\xc3\xa4llik\xc3\xb6iden hallitsemiin pikkuvaltioihin. _NEWLINE_Nuoressa tasavallassa oli joka tapauksessa paljon erilaisia opiskelumahdollisuuksia. Mao kuitenkin v\xc3\xa4rv\xc3\xa4ytyi yhteen tasavaltalaisista armeijoista, mutta erosi siit\xc3\xa4 muutaman kuukauden p\xc3\xa4\xc3\xa4st\xc3\xa4. Sen j\xc3\xa4lkeen h\xc3\xa4n palasi opiskelemaan. Koska Kiinassa oli 1910-luvulla merkitt\xc3\xa4vi\xc3\xa4 yrityksi\xc3\xa4 parantaa koulutusta, opettajaksi opiskeleminen oli ilmaista, jolle uralle Maokin l\xc3\xa4hti. H\xc3\xa4n siirtyi Pekingin yliopistoon vuonna 1918. Yliopistossa h\xc3\xa4nen opettajanaan toimi muiden muassa Li Dazhao, joka mahdollisesti antoi virikkeit\xc3\xa4 Maon ajatukselle maaseutuv\xc3\xa4est\xc3\xb6\xc3\xb6n nojaavasta vallankumouksesta. Lyhyen aikaa Mao toimi Pekingiss\xc3\xa4 kirjastonhoitajana, muttei menestynyt yliopistossa kovinkaan hyvin ja alle puolen vuoden Pekingiss\xc3\xa4 olon j\xc3\xa4lkeen h\xc3\xa4n palasi Changshaan, miss\xc3\xa4 h\xc3\xa4n toimi osa-aikaisena historianopettajana.\n_START_SECTION_\nKommunistisen puolueen perustaminen\n_START_PARAGRAPH_\nVuoden 1919 Pariisin rauhankonferenssissa p\xc3\xa4\xc3\xa4tettiin, ett\xc3\xa4 Japani saisi pit\xc3\xa4\xc3\xa4 Saksalta valtaamansa Shangdongin. Maantieteellisesti ja historiallisesti alue oli kuitenkin osa Kiinaa. Kiinan kansallismielinen puolue Guomindang (my\xc3\xb6s Kuomintang) j\xc3\xa4rjesti mielenosoituksia ja Kiinan hallitusta arvosteltiin \xe2\x80\x9dmaan myymisest\xc3\xa4\xe2\x80\x9d. Kiinassa puhkesi mellakoita ja japanilaisia tuotteita boikotoitiin ja niit\xc3\xa4 myyvi\xc3\xa4 liikkeit\xc3\xa4 tuhottiin. _NEWLINE_Changshassa perustettiin aseellinen opiskelijaliitto, johon kuuluivat my\xc3\xb6s opettajat. Maokin liittyi opiskelijaliittoon ja oli sen lehden, Xiangjoenin, p\xc3\xa4\xc3\xa4toimittaja. Lehti ei ollut kovin merkitt\xc3\xa4v\xc3\xa4 Maon vastatessa yksin suurimmasta osasta sen sis\xc3\xa4lt\xc3\xb6\xc3\xa4 ja sit\xc3\xa4 ilmestyi vain nelj\xc3\xa4n numeron verran. Jatkossa Mao kirjoitti artikkeleja muihin lehtiin. Maon \xc3\xa4iti kuoli 5. lokakuuta 1919 ja ehk\xc3\xa4 sen innoittamana osa artikkeleista k\xc3\xa4sitteli miesten ja naisten tasa-arvoa, jota Mao kannatti._NEWLINE_Vuoden 1919 lopulla opiskelijat ja opettajat Hunanin maakunnassa yrittiv\xc3\xa4t syrj\xc3\xa4ytt\xc3\xa4\xc3\xa4 sotap\xc3\xa4\xc3\xa4llikk\xc3\xb6 Zhang Jingyaonn. Mao oli osa valtuuskuntaa, jonka tarkoituksena oli menn\xc3\xa4 Pekingiin esitt\xc3\xa4m\xc3\xa4\xc3\xa4n keskushallitukselle anomuksensa Zhangin syrj\xc3\xa4ytt\xc3\xa4miseksi. Valtuuskunta kuitenkin ep\xc3\xa4onnistui tavoitteessaan. Kyseisell\xc3\xa4 matkalla Mao kuitenkin tapasi erilaisia kiinalaisia radikaaleja, muun muassa entisen opettajansa Li Dazhaon ja tuonaikaisen Kiinan merkitt\xc3\xa4vimm\xc3\xa4n marxilaisen, Chen Duxiun. T\xc3\xa4m\xc3\xa4 suunnitteli tuolloin perustavansa Kiinan kommunistisen puolueen. _NEWLINE_Vastaperustettu Komintern tuki ajatusta. 1. hein\xc3\xa4kuuta 1921 perustettiin Kiinan kommunistinen puolue Shanghain ranskalaisella alueella sijaitsevassa tytt\xc3\xb6koulussa, sill\xc3\xa4 hallinto ei katsonut sit\xc3\xa4 suopeasti. Puolueessa oli tuolloin 57 j\xc3\xa4sent\xc3\xa4, joista 12 oli paikalla sit\xc3\xa4 perustamassa. Sen ero muihin j\xc3\xa4rjest\xc3\xb6ihin oli aluksi varsin pieni, mutta tilanne muuttui j\xc3\xa4senkunnan my\xc3\xb6t\xc3\xa4. Puolue osallistui Kominterniin. Toisaalta Jung Chan esitt\xc3\xa4\xc3\xa4 kirjassaan Mao, ett\xc3\xa4 puolue olisi perustettu 1920 ja ettei Mao olisi osallistunut sen perustamiseen mitenk\xc3\xa4\xc3\xa4n, vaan Kiinan kansantasavalta olisi v\xc3\xa4\xc3\xa4rent\xc3\xa4nyt kommunistisen puolueen historiaa._NEWLINE_Puolueen perustamisen aikaan Chen antoi Maolle teht\xc3\xa4v\xc3\xa4ksi avata Changshaan kommunistista kirjallisuutta myyv\xc3\xa4n kirjakaupan. Kirjakaupan omistajana 27-vuotias Mao oli siis mukana levitt\xc3\xa4m\xc3\xa4ss\xc3\xa4 kommunistisia aatteita. My\xc3\xb6hemmin Mao oli mukana perustamassa Changshaan kommunistisen puolueen haaraosaston ja oli v\xc3\xa4rv\xc3\xa4\xc3\xa4m\xc3\xa4ss\xc3\xa4 ihmisi\xc3\xa4 kommunistisiin ammattiliittoihin. Samaan aikaan Mao aloitti suhteen kahdeksan vuotta itse\xc3\xa4\xc3\xa4n nuoremman Yang Kaihuin kanssa. _NEWLINE_Tammikuussa 1920 kun Mao oli Pekingiss\xc3\xa4, Yangin is\xc3\xa4 kuoli. My\xc3\xb6hemmin samana vuonna Maon palattua Changshaan h\xc3\xa4n asui yhdess\xc3\xa4 Yangin kanssa koulussa, jonka rehtori h\xc3\xa4n oli. He eiv\xc3\xa4t kuitenkaan olleet naimisissa ja Mao petti Yangia usein muiden naisten kanssa. Mao ja Yang meniv\xc3\xa4t naimisiin vuoden 1920 lopulla ja muuttivat lopullisesti asumaan yhteen. Koska Mao ja Yang eiv\xc3\xa4t menneet perinteisten rituaalien mukaan naimisiin eik\xc3\xa4 avioliittoja tuolloin Kiinassa yleens\xc3\xa4 rekister\xc3\xb6ity, ei liitosta ole virallista todistusta._NEWLINE_Maon menty\xc3\xa4 toisen kerran naimisiin Komintern alkoi n\xc3\xa4hd\xc3\xa4 enemm\xc3\xa4n vaivaa saadakseen aikaan punaisen vallankumouksen Kiinassa. Kiinaan l\xc3\xa4hetettiin neuvostoliittolaisia agitaattoreita ja Komintern ryhtyi aktiivisesti rahoittamaan kiinalaisten kommunistien toimintaa. P\xc3\xa4\xc3\xa4tettiin j\xc3\xa4rjest\xc3\xa4\xc3\xa4 Kiinan kommunistisen puolueen ensimm\xc3\xa4inen puoluekokous, ja muutamille kiinalaisille kommunisteille, joukossa Mao Zedong, l\xc3\xa4hetettiin kutsukirjeet. _NEWLINE_Kiinan kommunistisen puolueen 1. puoluekokous alkoi Shanghaissa 23. hein\xc3\xa4kuuta 1921. Siin\xc3\xa4 oli osallisena 13 henkil\xc3\xb6\xc3\xa4 ja puolueen j\xc3\xa4seni\xc3\xa4 oli siin\xc3\xa4 vaiheessa 57. 1. puoluekokouksessa ei kuitenkaan ollut Li Dazhaota tai Chen Duxiuta, vaikka Chen oli puolueen johtaja. 30. hein\xc3\xa4kuuta menness\xc3\xa4 puolueen ohjelma oli muotoiltu (vaikkakaan ei vahvistettu) ja illalla Kiinan kommunistinen puolue julistettiin perustetuksi.\n_START_SECTION_\nHunanissa kommunistijohtajana\n_START_PARAGRAPH_\nKommunistisen puolueen ensimm\xc3\xa4isen kokouksen j\xc3\xa4lkeen Mao palasi Hunaniin. Neuvostoliitto pyrki Kominternin v\xc3\xa4lityksell\xc3\xa4 saavuttamaan vaikutusvaltaa Kiinassa ja avustamaan Kiinan kommunistista puoluetta. Niinp\xc3\xa4 se rahoitti Kiinan kommunistista puoluetta massiivisesti. Lokakuusta 1921 kes\xc3\xa4kuuhun 1922 puolueen 17\xc2\xa0655 yuanin menoista noin 95\xc2\xa0% katettiin ulkomaisilla eli neuvostoliittolaisilla avustuksilla. Osa rahoituksesta meni siten my\xc3\xb6s Maolle, jonka teht\xc3\xa4v\xc3\xa4n\xc3\xa4 oli Hunanissa toimia kommunistisen puolueen paikallisosaston johtajana ja samalla v\xc3\xa4rv\xc3\xa4t\xc3\xa4 ihmisi\xc3\xa4 puolueeseen ja ammattiliittoihin, joita Maon oli m\xc3\xa4\xc3\xa4r\xc3\xa4 perustaa. T\xc3\xa4llainen j\xc3\xa4rjestely sopi Maolle oikein hyvin. _NEWLINE_Tuohon aikaan Mao teki kahta ty\xc3\xb6t\xc3\xa4; rehtorin ja toimittajan. Kahden ammatin harjoittajana Mao joutui tekem\xc3\xa4\xc3\xa4n paljon. Puolueelta saatavat tukirahat merkitsiv\xc3\xa4t huomattavaa helpotusta t\xc3\xa4h\xc3\xa4n ja on luultavaa, ett\xc3\xa4 Mao k\xc3\xa4ytti osan saamistaan rahoista omaksi edukseen. Joka tapauksessa Mao ansaitsi t\xc3\xb6ist\xc3\xa4\xc3\xa4n ja puolueen rahoista sen verran, ett\xc3\xa4 pystyi lokakuussa 1921 perustamaan vaimonsa Yang Kaihuin kanssa yhteisen kodin._NEWLINE_Mao pyrki samalla v\xc3\xa4rv\xc3\xa4\xc3\xa4m\xc3\xa4\xc3\xa4n ihmisi\xc3\xa4 osaksi kommunistisia j\xc3\xa4rjest\xc3\xb6j\xc3\xa4. H\xc3\xa4n ei kuitenkaan menestynyt t\xc3\xa4ss\xc3\xa4 teht\xc3\xa4v\xc3\xa4ss\xc3\xa4\xc3\xa4n kovin hyvin. H\xc3\xa4nen v\xc3\xa4rv\xc3\xa4\xc3\xa4m\xc3\xa4ns\xc3\xa4 ihmiset olivat h\xc3\xa4nen yst\xc3\xa4vi\xc3\xa4\xc3\xa4n tai jo ennest\xc3\xa4\xc3\xa4n poliittisesti aktiivisia. Jung Chan kirjoittaa: \xe2\x80\x9dToisin kuin muut perustajadiktaattorit [\xe2\x80\xa6] Mao ei ker\xc3\xa4nnyt puhetaidoillaan tai ideologisella vetovoimallaan ymp\xc3\xa4rilleen intohimoista kannattajajoukkoa. Sen sijaan h\xc3\xa4n etsi l\xc3\xa4hipiirist\xc3\xa4\xc3\xa4n halukkaita rekryyttej\xc3\xa4 [tekem\xc3\xa4\xc3\xa4n haluamansa ty\xc3\xb6t].\xe2\x80\x9d Toisaalta useimmat lausunnot ovat vastakkaisia, ja Maoa on pidetty karismaattisena johtajana. _NEWLINE_Nyt Maolla kuitenkin oli riitt\xc3\xa4v\xc3\xa4sti j\xc3\xa4seni\xc3\xa4 ja h\xc3\xa4n perusti Changshaan puolueosaston. Ammattiyhdistysten perustaminen ei k\xc3\xa4ynyt Maolta sen paremmin. Hu'naniin perustettiin kuitenkin noin 3\xc2\xa0000 miehen ammattiyhdistys. Vuonna 1922 ammattiyhdistys j\xc3\xa4rjestikin suuria lakkoja, jolloin sen johtajia \xe2\x80\x93 ei kuitenkaan Maoa \xe2\x80\x93 pid\xc3\xa4tettiin ja teloitettiin._NEWLINE_Tehottomuutensa vuoksi Mao ei en\xc3\xa4\xc3\xa4 osallistunut Kiinan kommunistisen puolueen 2. puoluekokoukseen vuoden 1922 hein\xc3\xa4kuussa. T\xc3\xa4ss\xc3\xa4 kokouksessa muun muassa p\xc3\xa4\xc3\xa4tettiin Kiinan kommunistisen puolueen virallisesta liittymisest\xc3\xa4 Kominterniin. Puoluekokouksen j\xc3\xa4lkeen Mao tehostikin toimintaansa Hu'nanissa ja j\xc3\xa4rjesti useita mielenosoituksia ja lakkoja. H\xc3\xa4n oli my\xc3\xb6s usein neuvottelemassa ammattiyhdistysten puolesta. Neuvottelussa h\xc3\xa4n sattui olemaan my\xc3\xb6s silloin kun Yang Kaihui ja Mao saivat ensimm\xc3\xa4isen lapsensa Anyingin (Merkitt\xc3\xa4v\xc3\xa4 Henkil\xc3\xb6) 24. lokakuuta 1922.\n_START_SECTION_\nMao kansallisessa puolueessa\n_START_PARAGRAPH_\nVuoden 1922 kes\xc3\xa4kuussa Kiinan kommunistisessa puolueessa oli koko Kiinassa vain vajaat 200 j\xc3\xa4sent\xc3\xa4. Sen sijaan Kiinan kansallinen kansanpuolue, Kuomintang, oli hyvin suuri puolue. Kansallismielisess\xc3\xa4 Guomindangissa oli useita miljoonia j\xc3\xa4seni\xc3\xa4 ja viel\xc3\xa4 enemm\xc3\xa4n kannattajia. Osittain Kominternin painostuksesta Kommunistinen puolue alkoi soluttautua Kuomintangiin. Vuonna 1922 Kuomintangin johtaja Sun Yat-sen oli pyyt\xc3\xa4nyt Neuvostoliitolta apua ja olisi vastineeksi antanut Neuvostoliitolle uiguurienemmist\xc3\xb6isen Sinkiangin. _NEWLINE_Neuvostoliitossa p\xc3\xa4\xc3\xa4tettiin antaa Kansalliselle puolueelle t\xc3\xa4ysi tuki ja vuodesta 1923 Komintern alkoi rahoittaa Kuomintangia. Siin\xc3\xa4 miss\xc3\xa4 Neuvostoliitto yritti k\xc3\xa4ytt\xc3\xa4\xc3\xa4 Sunia hyv\xc3\xa4ksi, yritti Sun k\xc3\xa4ytt\xc3\xa4\xc3\xa4 Neuvostoliittoa hyv\xc3\xa4ksi. Neuvostoliiton perimm\xc3\xa4inen tavoite oli saada Kiinassa valtaan bol\xc5\xa1evikit. Kiinan kommunistinen puolue oli kuitenkin liian pieni, ja niinp\xc3\xa4 Neuvostoliitossa ja Kominternissa korkealle noussut johtohahmo Josif Stalin arveli, etteiv\xc3\xa4t kommunistit v\xc3\xa4h\xc3\xa4isell\xc3\xa4 kannatuksellaan kyenneet nousemaan valtaan. Niinp\xc3\xa4 kiinalaiset kommunistit pyrkiv\xc3\xa4t Guomindangiin soluttautumalla manipuloimaan sit\xc3\xa4._NEWLINE_Mao uskoi t\xc3\xa4m\xc3\xa4n politiikan olevan hyv\xc3\xa4 keino kommunistien valtaan nostamiseksi, eik\xc3\xa4 uskonut pikkuisen kommunistisen puolueen mahdollisuuksin nousta sellaisenaan Kiinassa merkitt\xc3\xa4v\xc3\xa4ksi puolueeksi, kuten h\xc3\xa4n teki selv\xc3\xa4ksi Kiinan kommunistisen puolueen 3. puoluekokouksessa. T\xc3\xa4m\xc3\xa4n politiikan kannatus ja merkitt\xc3\xa4v\xc3\xa4 \xe2\x80\x9dmyyr\xc3\xa4nty\xc3\xb6\xe2\x80\x9d Kuomintangissa nostivat Maon uudelleen yhdeksi KKP:n merkkihenkil\xc3\xb6ist\xc3\xa4. Kuomintang organisoitiin uudelleen ja kommunistipuolueen j\xc3\xa4senet saivat merkitt\xc3\xa4v\xc3\xa4n osan kansallisen puolueen viroista. Samaan aikaan Neuvostoliitto rahoitti merkitt\xc3\xa4v\xc3\xa4sti \xe2\x80\x93 samoin kuin se oli rahoittanut my\xc3\xb6s Kommunistista puoluetta \xe2\x80\x93 Kuomintangia ja koulutti sille sotilaita. Mao toimi aktiivisesti Kuomintangissa ja h\xc3\xa4n p\xc3\xa4\xc3\xa4si jopa sen korkeimman elimen, Toimeenpanevan keskuskomitean, j\xc3\xa4seneksi._NEWLINE_My\xc3\xb6hemmin Mao alkoi kuitenkin vieraantua sek\xc3\xa4 KKP:st\xc3\xa4 ett\xc3\xa4 Kuomintangista. Vuoden 1924 aikana h\xc3\xa4nen toimintansa alkoi passivoitua ja saman vuoden lopulla h\xc3\xa4net hiljalleen syrj\xc3\xa4ytettiin erilaisista viroista KKP:ss\xc3\xa4. Niinp\xc3\xa4 h\xc3\xa4n muutti takaisin vanhaan kotikaupunkiinsa Shaoshaniin. N\xc3\xa4ihin aikoihin kommunistit lujittivat edelleen valtaansa Kuomintangissa ja kansallinen puolue alkoi monilta osin muistuttaa kommunistista puoluetta. T\xc3\xa4m\xc3\xa4n ajan Mao vietti Shaoshanissa toimien enemm\xc3\xa4n tai v\xc3\xa4hemm\xc3\xa4n aktiivisesti kansallisessa puolueessa.\n_START_SECTION_\nKansallismielisten valtaannousu\n_START_PARAGRAPH_\nVuosina 1926\xe2\x80\x9327 kansallismieliset aloittivat Pohjoisena sotaretken\xc3\xa4 tunnetun kampanjan, jonka tavoitteena oli korvata Pekingin hallitus uudella kansallismielisell\xc3\xa4 hallituksella. T\xc3\xa4m\xc3\xa4 retki k\xc3\xa4sitti my\xc3\xb6s Hunanin, johon pystytettiin Kansallismielinen maakuntahallitus Changshaan. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 tarkoitti lukuisien kommunistityyppisten ammattiliittojen ja -yhdistysten perustamista ja vanhan, feodalistisen yhteiskuntaj\xc3\xa4rjestelm\xc3\xa4n hajoamista. Se tarkoitti my\xc3\xb6s sit\xc3\xa4, ett\xc3\xa4 sotap\xc3\xa4\xc3\xa4llik\xc3\xb6iden hallitsemat pienet, puoli-itsen\xc3\xa4iset alueet k\xc3\xa4yt\xc3\xa4nn\xc3\xb6ss\xc3\xa4 lakkautettiin. _NEWLINE_V\xc3\xa4kivaltaisuudet alkoivat kun k\xc3\xb6yh\xc3\xa4 maaseutuv\xc3\xa4est\xc3\xb6 alkoi ry\xc3\xb6stell\xc3\xa4 rikkaampia ja murhata n\xc3\xa4it\xc3\xa4. Joulukuussa 1926 Hunanissa v\xc3\xa4kivaltaisuudet riist\xc3\xa4ytyiv\xc3\xa4t k\xc3\xa4sist\xc3\xa4 ja Maoa pyydettiin yhten\xc3\xa4 merkitt\xc3\xa4vimmist\xc3\xa4 ty\xc3\xb6v\xc3\xa4est\xc3\xb6n organisoijista rauhoittamaan tilanne. 20. joulukuuta Mao piti Changshassa puheen, jossa h\xc3\xa4n kehotti maltillisesti olemaan viel\xc3\xa4 purkamatta sotaherrojen ja rikkaamman v\xc3\xa4est\xc3\xb6n valtaa, vaan keskittym\xc3\xa4\xc3\xa4n talouden ja ty\xc3\xb6olosuhteiden parantamiseen._NEWLINE_V\xc3\xa4kivaltaisuudet Hunanissa eiv\xc3\xa4t kuitenkaan laantuneet vaan pikemminkin yltyiv\xc3\xa4t \xe2\x80\x93 tuskin kuitenkaan Maon puheen takia. Varakkaampaa v\xc3\xa4est\xc3\xb6\xc3\xa4 surmattiin mielivaltaisesti. Kun Maolta maaliskuussa 1927 kysyttiin toimintaohjeita h\xc3\xa4n totesi, ett\xc3\xa4 \xe2\x80\x9dyksi tai kaksi kuollutta ei ole kovin iso juttu.\xe2\x80\x9d Samaan aikaan toteutettiin my\xc3\xb6s maanjakoa, osin mielivaltaisesti talonpoikien omilla p\xc3\xa4\xc3\xa4t\xc3\xb6ksill\xc3\xa4, osin komiteoiden toimeenpanemana. My\xc3\xb6s Mao toimi t\xc3\xa4llaisissa komiteoissa ja vuoden 1927 huhtikuussa h\xc3\xa4net ylennettiin KKP:ssa takaisin keskuskomiteaan, josta h\xc3\xa4net oli kaksi vuotta aiemmin erotettu.\n_START_SECTION_\nOpposition romahdus\n_START_PARAGRAPH_\nKansallismielisten noustua Kiinassa merkitt\xc3\xa4vimm\xc3\xa4ksi valtakeskittym\xc3\xa4ksi (Kuomintang hallitsi muodollisesti koko Kiinaa, vaikka suuri osa alueista oli paikallishallintojen hallussa) alkoi Kuomintangissa esiinty\xc3\xa4 Neuvostoliiton ja kommunistien vastustusta. Neuvostoliitto ei en\xc3\xa4\xc3\xa4 ollut tarpeellinen valtataistelussa Kiinan herruudesta ja Kansallisessa puolueessa pitk\xc3\xa4\xc3\xa4n vallinnut tyytym\xc3\xa4tt\xc3\xb6myys Moskovan linjan noudattamisesta p\xc3\xa4\xc3\xa4si valtaan. _NEWLINE_Tammikuussa 1926 pidetyss\xc3\xa4 Kuomintangin 2. puoluekokouksessa n\xc3\xa4m\xc3\xa4 mielipiteet my\xc3\xb6s tuotiin ilmi. Puoluekokouksen edustajista Kuomintangissa noin kolmannes oli kommunisteja, siis huomattavasti enemm\xc3\xa4n kuin kommunistien m\xc3\xa4\xc3\xa4r\xc3\xa4 kaikista j\xc3\xa4senist\xc3\xa4._NEWLINE_Tilanne k\xc3\xa4rjistyi nopeasti ja vuoden kuluessa suurin osa korkea-arvoisista kansallismielisist\xc3\xa4 (kommunistien oppositiota lukuun ottamatta) otti et\xc3\xa4isyytt\xc3\xa4 Neuvostoliittoon ja vaati sit\xc3\xa4 my\xc3\xb6s puolueen yleiselt\xc3\xa4 linjalta. 6. huhtikuuta 1927 opposition laajuus paljastui kokonaisuudessaan, kun Pekingiss\xc3\xa4 toimiva hallitus sai viranomaisten tutkimusten tuloksena haltuunsa joukon neuvostoliittolaisia asiakirjoja, joista selvisi, ett\xc3\xa4 Neuvostoliiton lopullisena tavoitteena oli asettaa Kiinaan sosialistinen nukkehallitus. _NEWLINE_Yht\xc3\xa4 lailla asiakirjoista selvisiv\xc3\xa4t Kiinan kommunistisen puolueen yhteydet Neuvostoliittoon ja vastaavanlaiset pyrkimykset vallankumoukseen. 12. huhtikuuta kansallismielinen kenraali T\xc5\xa1iang Kai-\xc5\xa1ek antoi m\xc3\xa4\xc3\xa4r\xc3\xa4yksen Kuomintangin puhdistamisesta ja julkaisi luettelon pid\xc3\xa4tett\xc3\xa4vist\xc3\xa4, joukossa my\xc3\xb6s M\xc3\xa1o Z\xc3\xa9d\xc5\x8dng.\n_START_SECTION_\nPuhdistus\n_START_PARAGRAPH_\nPuhdistukset T\xc5\xa1iang Kai-\xc5\xa1ekin johdolla alkoivat samaisessa huhtikuussa 1927, kun noin 60 kiinalaista kommunistia, joukossa KKP:n merkitt\xc3\xa4vimpiin johtajiin kuuluva Li Dazhao, pid\xc3\xa4tettiin. Monet heist\xc3\xa4, my\xc3\xb6s Li, teloitettiin kuristamalla. Annettiin m\xc3\xa4\xc3\xa4r\xc3\xa4yksi\xc3\xa4 kommunistien pid\xc3\xa4tt\xc3\xa4miseksi, ja Shanghaissa, jossa Kiinan kommunistisen puolueen p\xc3\xa4\xc3\xa4maja toimi, aloitettiin kampanja punaisten pid\xc3\xa4tt\xc3\xa4miseksi. _NEWLINE_Puolueen johtoa ei kuitenkaan onnistuttu kokonaisuudessaan tuhoamaan, vaan se painui Shanghaissa \xe2\x80\x9dmaan alle\xe2\x80\x9d. Kommunistien aseistetut joukot pyrittiin riisumaan aseista, miss\xc3\xa4 jossain m\xc3\xa4\xc3\xa4rin my\xc3\xb6s onnistuttiin. Samaan aikaan Wuhanissa toimiva Kuomintangin johtaja Wang Jingwei aloitti omalla tahollaan kommunistien vainot ja ilmoitti olevansa T\xc5\xa1iang Kai-\xc5\xa1ekin puolella. T\xc5\xa1iang Kai-\xc5\xa1ek oli k\xc3\xa4yt\xc3\xa4nn\xc3\xb6ss\xc3\xa4 noussut Kiinan kansallisen puolueen johtohenkil\xc3\xb6ksi._NEWLINE_Vuoden loppuun menness\xc3\xa4 kymmeni\xc3\xa4 tuhansia kommunisteja oli surmattu. Niinp\xc3\xa4 Mao l\xc3\xa4hti nyt vainoja pakoon, mutta se ei ollut helppoa, sill\xc3\xa4 kiinalaisten yleinen mielipide Kuomintangin hallitsemilla alueilla oli kommunisminvastainen.\n_START_SECTION_\nVallankumouksen alkuvuodet\n_START_PARAGRAPH_\nVuonna 1927 Mao osallistui kuuluisaan syksyn sadonkorjuun kapinaan Changshassa, Hunanissa, jossa h\xc3\xa4n johti yht\xc3\xa4 kommunistien armeijoista. Toinen merkitt\xc3\xa4v\xc3\xa4 kapinan johtaja oli Zhou Enlai, josta my\xc3\xb6hemmin tuli Maon ulkoministeri. T\xc3\xa4\xc3\xa4ll\xc3\xa4 Mao komensi \xe2\x80\x9dTy\xc3\xb6l\xc3\xa4isten ja talonpoikien vallankumousarmeijaksi\xe2\x80\x9d kutsuttua osastoa, mutta armeija ly\xc3\xb6tiin lukuisissa taisteluissa. Ly\xc3\xb6dyt joukot vet\xc3\xa4ytyiv\xc3\xa4t Jiangxiin, miss\xc3\xa4 joukot uudelleenorganisoitiin. _NEWLINE_Uudelleenorganisoinnin yhteydess\xc3\xa4 voimaan my\xc3\xb6s astui k\xc3\xa4sky jonka mukaan joka komppaniaan piti asettaa puolueen m\xc3\xa4\xc3\xa4r\xc3\xa4\xc3\xa4m\xc3\xa4 poliittinen komissaari joka antaisi poliittisia ohjeita KKP:n m\xc3\xa4\xc3\xa4r\xc3\xa4yksiin perustuen. Kansallismielisten painostuksen vuoksi kommunistit joutuivat kuitenkin vet\xc3\xa4ytym\xc3\xa4\xc3\xa4n \xef\xbf\xbc\xef\xbf\xbcJinggang-vuorille jossa h\xc3\xa4n tapasi paikalliset sotap\xc3\xa4\xc3\xa4llik\xc3\xb6t Yuan Wencai ja Wang Zuo jotka alkoivat tehd\xc3\xa4 yhteisty\xc3\xb6t\xc3\xa4 Maon kanssa. _NEWLINE_Jinggang-vuorilta k\xc3\xa4sin Mao laajensi tukialueensa lopulta hyvin suureksi. Kun Zhu Den armeija joka oli k\xc3\xa4rsinyt pahoja tappioita kansallismielisi\xc3\xa4 vastaan vet\xc3\xa4ytyi alueelle, se ja Maon omat joukot liittyiv\xc3\xa4t yhteen ja muodostivat Kiinan ty\xc3\xb6l\xc3\xa4isten ja talonpoikien puna-armeijan. Jinggang-vuorilta k\xc3\xa4sin punaiset k\xc3\xa4viv\xc3\xa4t hyvinkin menestyksek\xc3\xa4st\xc3\xa4 sissisotaa keskushallitusta vastaan. Vuorilla Mao my\xc3\xb6s meni naimisiin paikallisen naisen, He Zizhenin kanssa._NEWLINE_1930 punaiset alkoivat laatia suunnitelmaa jonka mukaan Kiinan etel\xc3\xa4iselle ydinalueelle perustettaisiin kommunistinen valtio, joka kattaisi my\xc3\xb6s joitain suuria kaupunkeja, kuten Changshan ja Nanchangin. Maon teht\xc3\xa4v\xc3\xa4ksi tuli vallata Nanchang. Toinen merkitt\xc3\xa4v\xc3\xa4 punainen kenraali, Peng Dehuai, sai teht\xc3\xa4v\xc3\xa4kseen vallata Changshan. Molemmilla miehill\xc3\xa4 oli komennossaan noin 15\xc2\xa0000 miest\xc3\xa4, joka oli tuon ajan Kiinassa hyvin suuri armeija. _NEWLINE_Mao kuitenkin ep\xc3\xa4onnistui Nanchangin valtauksessa, kun taas Peng sai vallattua Changshan, jossa h\xc3\xa4n julisti kommunistisen hallinnon ja johti perusti p\xc3\xa4\xc3\xa4majan yhdysvaltalaisten perustamassa entisess\xc3\xa4 raamattuopistossa. Peng pystyi pit\xc3\xa4m\xc3\xa4\xc3\xa4n asemansa Changshassa kaikkiaan 11 p\xc3\xa4iv\xc3\xa4\xc3\xa4, mink\xc3\xa4 j\xc3\xa4lkeen kansallismieliset yhdysvaltalaisen tykkiveneen USS Palosin tuella ajoivat kommunistit kaupungista. Kun Pengin ja Maon yhdistyneet joukot yrittiv\xc3\xa4t vallata kaupunkia uudestaan, se johti vain rajuihin tappioihin ja Maon entisen vaimon Yang Kaihuin teloitukseen.\n_START_SECTION_\nPitk\xc3\xa4 marssi\n_START_PARAGRAPH_\nKenraali T\xc5\xa1iang Kai-\xc5\xa1ek, Kuomintang-puolueen puheenjohtaja, p\xc3\xa4\xc3\xa4tti tuhota kommunistit. H\xc3\xa4n yritti useita kertoja nujertaa Jianxin neuvoston, mutta Kuomintangin joukot onnistuivat t\xc3\xa4ss\xc3\xa4 vasta silloin, kun neuvostoliittolaisia ohjeita noudattanut kommunistisen puolueen johto syrj\xc3\xa4ytti Maon neuvoston johdosta. _NEWLINE_Syyskuussa 1934 kommunistien armeija l\xc3\xa4hti Maon johdolla pitk\xc3\xa4lle marssille Jianxista Shaanxiin. Vaikka t\xc3\xa4m\xc3\xa4 9\xe2\x80\x89600 kilometri\xc3\xa4 pitk\xc3\xa4 matka toikin kommunisteille kansan keskuudessa kunnioitusta ja uskottavuutta, suurin osa Maon sotilaista menehtyi matkan varrella.\n_START_SECTION_\nYananin punaiset\n_START_PARAGRAPH_\nMao alkoi johtaa kommunistien taistelua hallitusta vastaan Shaanxista k\xc3\xa4sin, kunnes japanilaiset hy\xc3\xb6kk\xc3\xa4siv\xc3\xa4t Kiinaan. H\xc3\xa4n liittoutui v\xc3\xa4liaikaisesti Kuomintangin kanssa ja taisteli japanilaisia vastaan Kiinan\xe2\x80\x93Japanin sodassa vuosina 1937\xe2\x80\x931945.\n_START_SECTION_\nKommunistisen Kiinan synty\n_START_PARAGRAPH_\nSodan p\xc3\xa4\xc3\xa4tytty\xc3\xa4 Kiina vajosi uudelleen sis\xc3\xa4llissotaan, jonka kommunistit lopulta voittivat. Valtavia tappioita ja menetyksi\xc3\xa4 kokenut Puna-armeija valloitti entisen Qing-dynastian aikaisen p\xc3\xa4\xc3\xa4kaupungin, Pekingin. T\xc5\xa1iang Kai-\xc5\xa1ek ja h\xc3\xa4nelle uskolliset sotilaat pakenivat Taiwanin saarelle. 1. lokakuuta 1949 Mao Zedong julisti Kiinan kansantasavallan syntyneeksi, mink\xc3\xa4 j\xc3\xa4lkeen Kiinan p\xc3\xa4\xc3\xa4kaupunki siirtyi Nanjingista uudestaan Pekingiin. Mao k\xc3\xa4vi valtiovierailulla Moskovassa 4. tammikuuta 1950.\n_START_SECTION_\nKansantasavallan johdossa\n_START_PARAGRAPH_\nKiinasta alettiin tehd\xc3\xa4 kommunistista valtiota, ja Mao halusi kollektivisoida maan mahdollisimman nopeasti. Maassa laitettiin toimeen my\xc3\xb6s joukko uudistuksia, kuten vuonna 1956 k\xc3\xa4ynnistetty sadan kukan kampanja ja sit\xc3\xa4 seurannut oikeistonvastainen kampanja. Mallia hallintoon katsottiin kuitenkin edelleen Neuvostoliitosta, ja Neuvostoliiton mallin mukaan pyrittiin nostamaan esiin raskasta teollisuutta. Niinp\xc3\xa4 vuonna 1958 Mao Zedong k\xc3\xa4ynnisti taloudellisen ja sosiaalisen suunnitelman nimelt\xc3\xa4 \xe2\x80\x9dSuuri harppaus\xe2\x80\x9d (kiin. \xe5\xa4\xa7\xe8\xb7\x83\xe8\xbf\x9b, D\xc3\xa0yu\xc3\xa8j\xc3\xacn). _NEWLINE_Sen tavoitteena oli k\xc3\xa4ytt\xc3\xa4\xc3\xa4 Kiinan suurta v\xc3\xa4kilukua maan muuttamiseksi p\xc3\xa4\xc3\xa4osin maatalousvaltaisesta, talonpoikien hallitsemasta taloudesta nykyaikaiseksi ja teollistuneeksi kommunistiseksi yhteiskunnaksi. Mao Zedong perusti ohjelmansa tuotantovoimien teoriaan. Suuren harppauksen aikana muun muassa miljoonat ty\xc3\xb6l\xc3\xa4iset laitettiin valmistamaan ter\xc3\xa4st\xc3\xa4 kotitekoisissa masuuneissa. Mao uskoi, ett\xc3\xa4 suuren harppauksen ansiosta Kiina ylitt\xc3\xa4isi Ison-Britannian ter\xc3\xa4ksen tuotannossa seuraavan 15 vuoden kuluessa. _NEWLINE_H\xc3\xa4nen tekem\xc3\xa4ns\xc3\xa4 virhelaskelmat kuitenkin aiheuttivat sen, ett\xc3\xa4 kukaan ei en\xc3\xa4\xc3\xa4 korjannut satoa ja maatalous romahti. Enn\xc3\xa4tyssuuri sato tuhoutui ja jopa 40 miljoonaa kiinalaista oli ehtinyt kuolla n\xc3\xa4lk\xc3\xa4\xc3\xa4n ennen kuin harppaus lopetettiin vuonna 1960. Viel\xc3\xa4 suurempi tekij\xc3\xa4 maanviljelij\xc3\xb6iden ylity\xc3\xb6llist\xc3\xa4misen lis\xc3\xa4ksi suuressa n\xc3\xa4l\xc3\xa4nh\xc3\xa4d\xc3\xa4ss\xc3\xa4 oli Kiinan johdon suosittelema lysenkolainen maatalousoppi, joka muun muassa suositteli peltojen lannoittamista kuivalla savella ja kasvien istuttamista mahdollisimman l\xc3\xa4helle toisiaan. _NEWLINE_Suuri harppaus n\xc3\xa4hd\xc3\xa4\xc3\xa4n nyky\xc3\xa4\xc3\xa4n sek\xc3\xa4 Kiinassa ett\xc3\xa4 sen ulkopuolella merkitt\xc3\xa4v\xc3\xa4n\xc3\xa4 taloudellisena ep\xc3\xa4onnistumisena ja valtavana inhimillisen\xc3\xa4 katastrofina. Syyt siihen miksi Maon hallinto reagoi niin hitaasti Suuren harppauksen aiheuttamaan k\xc3\xa4rsimykseen maaseudulla olivat monet. Maaseudulla komissaarit eiv\xc3\xa4t uskaltaneet kertoa totuutta yl\xc3\xb6sp\xc3\xa4in puolueportaassa, eik\xc3\xa4 maaseudun k\xc3\xa4rsimys siksi n\xc3\xa4kynyt kaupungeissa ennen kuin ruokatoimitukset niihin h\xc3\xa4iriintyiv\xc3\xa4t. Suuren harppauksen ep\xc3\xa4onnistumisen vuoksi Maon ote kommunistisen puolueen johdosta heikkeni v\xc3\xa4h\xc3\xa4ksi aikaa._NEWLINE_Samoihin aikoihin suhteet Neuvostoliittoon kylmeniv\xc3\xa4t suorastaan vihamielisiksi. Mao piti valtaannoussutta Nikita Hru\xc5\xa1t\xc5\xa1ovia liian oikeistolaisena ja kuvaili Neuvostoliittoa \xe2\x80\x9drevisionistiseksi luopioklikiksi\xe2\x80\x9d._NEWLINE_Liu Shaoqi ja Deng Xiaoping olivat luoneet k\xc3\xa4yt\xc3\xa4nn\xc3\xb6nl\xc3\xa4heist\xc3\xa4 hallintomallia Kiinassa, mutta Mao ei katsonut sen vastaavan kommunismin ihanteita. Toisaalta taiteessa arvosteltiin Kiinan johtajia, ep\xc3\xa4suorasti my\xc3\xb6s Maoa._NEWLINE_Vuonna 1964 julkaistiin kuuluisa teos Otteita puhemies Mao Zedongin teoksista eli Pieni punainen kirja, jossa esiteltiin Mao Zedongin ajatuksia. Teoksesta tuli maailman toiseksi yleisin kirja heti Raamatun j\xc3\xa4lkeen. Seuraavana vuotena Zedong julkaisi 23 kohtaa, joissa h\xc3\xa4n kehotti kansalaisia arvostelemaan vapaasti kaikkia Kiinan johtajia, lukuun ottamatta h\xc3\xa4nt\xc3\xa4 itse\xc3\xa4\xc3\xa4n. T\xc3\xa4st\xc3\xa4 liikkeelle l\xc3\xa4htenyt kulttuurivallankumous synnytti punakaarteja, innostuneesta nuorisosta koostuvia laumoja, jotka perustivat omia tuomioistuimia ja h\xc3\xa4vittiv\xc3\xa4t vapaasti vanhoja kulttuurimerkkej\xc3\xa4 Kiinasta. _NEWLINE_Punakaartilaiset k\xc3\xa4viv\xc3\xa4t intellektuellien ja maan johtajien kimppuun ja tilanne erityisesti kaupungeissa muuttui t\xc3\xa4ydeksi sekasortoiseksi kaaokseksi, jota ei en\xc3\xa4\xc3\xa4 johtanut kukaan, ei edes itse Mao. Kiina vajosi anarkiaan ja kaaokseen, jonka tutkijat uskoivat pys\xc3\xa4ytt\xc3\xa4neen maan kehityksen seuraavaksi kymmeneksi vuodeksi. Mao lopetti arviolta miljoona kuolonuhria vaatineen kulttuurivallankumouksen vuonna 1969, mutta virallisesti sen katsotaan p\xc3\xa4\xc3\xa4ttyneen vasta h\xc3\xa4nen kuolemaansa._NEWLINE_Kulttuurivallankumous kuitenkin p\xc3\xb6nkitti Maon valtaa ja h\xc3\xa4nest\xc3\xa4 tuli Kiinan nuorison suuri idoli. Vanhetessaan h\xc3\xa4n sairastui eri l\xc3\xa4hteist\xc3\xa4 riippuen joko ALS-tautiin tai Parkinsonin tautiin, ja h\xc3\xa4nen seuraajansa asemasta k\xc3\xa4ynnistyi valtataistelu. Nelj\xc3\xa4n koplan johtama vasemmistosiipi vaati massojen mobilisaation jatkamista ja alkoi mustamaalata Maon mainetta. Zhou Enlain avustamana Mao nimitti seuraajakseen Hua Guofengin, joka v\xc3\xa4hitellen teki tilaa Deng Xiaopingin ajamille talousuudistuksille._NEWLINE_Mao Zedong menehtyi 9. syyskuuta 1976 sairauskohtaukseen 82-vuotiaana Pekingiss\xc3\xa4. H\xc3\xa4nen ruumiinsa palsamoitiin ja vietiin Pekingiss\xc3\xa4 sijaitsevaan mausoleumiin, joka nykyisin toimii suosittuna matkailukohteena.\n_START_SECTION_\nMaon henkil\xc3\xb6kultti\n_START_PARAGRAPH_\nMaon henkil\xc3\xb6kulttia alettiin rakentaa h\xc3\xa4nen valtaannousunsa j\xc3\xa4lkeen 1949. Henkil\xc3\xb6kultti kohosi mahtavaksi ty\xc3\xb6kaluksi, jota Mao my\xc3\xb6s k\xc3\xa4ytti vihollistensa ly\xc3\xb6miseen ja oman valtansa p\xc3\xb6nkitt\xc3\xa4miseen. Mao alkoi esiinty\xc3\xa4 enenev\xc3\xa4ss\xc3\xa4 m\xc3\xa4\xc3\xa4rin Kiinan kommunistisen puolueen propagandajulisteissa varhaiselta 50-luvulta eteenp\xc3\xa4in. _NEWLINE_Kun Suuri harppaus johti osittain Maon syrj\xc3\xa4ytt\xc3\xa4miseen, my\xc3\xb6s henkil\xc3\xb6kultin voima v\xc3\xa4heni. Se kuitenkin kohosi uudelleen mahtavaksi kulttuurivallankumouksen aikana, jolloin Maon sitaattikokoelma Pieni punainen kirja yleistyi nopeasti maailman yleisimm\xc3\xa4ksi kirjaksi Raamatun j\xc3\xa4lkeen. Punaisen kirjan kerrottiin \xe2\x80\x9d\xe2\x80\xa6tarjoavan el\xc3\xa4m\xc3\xa4n henk\xc3\xa4yksen Tiibetin yl\xc3\xa4ng\xc3\xb6ll\xc3\xa4 henke\xc3\xa4 haukkoville sotilaille, saaneen innostuneet ty\xc3\xb6l\xc3\xa4iset nostamaan uppoavaa Shanghain kaupunkia kaksi sentti\xc3\xa4, sai ep\xc3\xa4tarkat meteorologit ennustamaan s\xc3\xa4\xc3\xa4t\xc3\xa4 oikein ja kirurgit ompelemaan irronneita sormia takaisin paikoilleen.\xe2\x80\x9d _NEWLINE_Lin Biaon avulla Kiinan kansanarmeijasta my\xc3\xb6s tehtiin henkil\xc3\xb6kultin levitt\xc3\xa4misen v\xc3\xa4line, samaten kiinalaisista nuorista kootut Punakaartit levittiv\xc3\xa4t henkil\xc3\xb6kulttia. Kulttuurivallankumouksen j\xc3\xa4lkeen uskonnollisempia piirteit\xc3\xa4 Mao-kultista alettiin karsia pois. Viimeist\xc3\xa4\xc3\xa4n Deng Xiaopingin valtaannousun j\xc3\xa4lkeen alkaneen liennytyksen my\xc3\xb6t\xc3\xa4 henkil\xc3\xb6kultti purettiin lopullisesti, joskin Deng piti huolen ettei Maoa julkisesti arvosteltu omana valtakautenaan.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMao oli herkkusuu, joka oli riisin suhteen todella tarkka. Maon tee oli Kiinan parasta teelajiketta, Lohik\xc3\xa4\xc3\xa4rmeen kaivoa. Maon s\xc3\xa4ngyss\xc3\xa4 saattoi olla viisi naista yht\xc3\xa4 aikaa. Mao perusteli sukupuolista k\xc3\xa4ytt\xc3\xa4ytymist\xc3\xa4\xc3\xa4n perim\xc3\xa4tiedolla, jonka mukaan ensimm\xc3\xa4inen Kiinaa hallinnut keisari oli kuolematon oltuaan sukupuoliyhteydess\xc3\xa4 tuhannen nuoren neitsyen kanssa. _NEWLINE_L\xc3\xa4\xc3\xa4k\xc3\xa4reit\xc3\xa4 Mao inhosi n\xc3\xa4iden pessimistisyyden vuoksi. Mao ei my\xc3\xb6sk\xc3\xa4\xc3\xa4n peseytynyt p\xc3\xa4iv\xc3\xa4kausiin. My\xc3\xb6s s\xc3\xa4\xc3\xa4nn\xc3\xb6llinen p\xc3\xa4iv\xc3\xa4rytmi oli Maolle kauhistus. Maoa hoitanut l\xc3\xa4\xc3\xa4k\xc3\xa4ri Li Zihui kertoi Maon kammonneen asioiden j\xc3\xa4m\xc3\xa4ht\xc3\xa4mist\xc3\xa4 paikoilleen ja Zihuin mukaan Mao rakasti mullistuksia. P\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4ns\xc3\xa4 pyrkiess\xc3\xa4\xc3\xa4n Mao ei v\xc3\xa4litt\xc3\xa4nyt kuolevien ihmisten m\xc3\xa4\xc3\xa4r\xc3\xa4st\xc3\xa4. _NEWLINE_Lin mukaan Maon emotionaaliset kyvyt olivat todella vajavaiset. Mao ei tuntenut rakkautta eik\xc3\xa4 l\xc3\xa4mp\xc3\xb6\xc3\xa4. Mao oli Li Zhisuin mukaan tunteeton, persoonallisuush\xc3\xa4iri\xc3\xb6st\xc3\xa4 k\xc3\xa4rsinyt vainoharhainen narsisti: Mao n\xc3\xa4rk\xc3\xa4styi todella herk\xc3\xa4sti kritiikist\xc3\xa4, syytti puoluetovereitaan salaliitoista ja laittoi palvelijat maistamaan ruokiaan pel\xc3\xa4tess\xc3\xa4\xc3\xa4n tulevansa myrkytetyksi."